હરિભક્તોને જ્ઞાન-સિધ્ધાંતમાં બળિયા કરવા માટે ગુરુવર્ય પ.પૂ.બાપજી એક-એકને અંગત બેસાડી -બેસાડીને લાભ આપતા.સવારે મંગળા આરતીનાં દર્શનથી શરૂ કરીને પછી રાત્રે ૧૧:૦૦ વાગ્યાં સુધી ગુરુવર્ય પ. પૂ.બાપજીના આસને હરિભક્તોની ભીડ ખૂટતી જ નહીં. એક હોય કે પછી બે હોય; બસ, દરેકના જીવમાં, મહારાજ પધરાવવાના એક અદમ્ય તરવરાટનાં સદૈવ દર્શન થતાં. એક- એકની પાછળ કલાકોના કલાકો સુધી ભગવાન સ્વામિનારાયણ અને જીવનપ્રાણ બાપાશ્રીએ સમજાવેલા સિધ્ધાંતો સમજાવવા દાખડો કર્યા જ કરે; થાકવાનું તો કદી નામ જ નહીં. પ્રસાદીભૂત સ્થાનોના વિવિધ યાત્રા-પ્રવાસો તથા પદયાત્રાઓ દ્રારા હરિભક્ત સમાજને બાપાના જ્ઞાનથી બળિયો કરતા જ રહ્યા.